Man uit koma ná aanranding by kuierplekLouis Pienaar saam met sy vrou, Corryne en kinders, Aden en Finn. Foto: Verskaf Louis Pienaar (38) het begin wakker word uit die koma waarin hy langer as ŉ week was nadat hy na bewering deur ŉ Blou Bul-o.21-rugbyspeler by ŉ nagklub in die ooste van Pretoria geslaan is. Maroela Media het vroeër berig Louis, ŉ rekenaarspesialis, was vir lank in ŉ kritieke toestand in die waakeenheid van die Life Wilgers-hospitaal nadat hy op 11 November omstreeks 04:00 buite die kuierplek aangerand is. Pine Pienaar, Louis se pa, het vroeër gesê die kuierplek het toegemaak en Louis was nog op die dansvloer toe daar ŉ groep rugbyspelers, waaronder Dylan van der Walt (20), ŉ losvoorspeler vir die Blou Bulle, daar aangekom het. “Soos ons verstaan, het ŉ woordewisseling ontstaan. Louis en sy neef, Christian Cronjé, is toe na buite, waar Dylan hom in die parkeergebied van agter van sy voete af geslaan het. Hy het hom nog ŉ hou gegee, voor hy saam met mense in ŉ voertuig geklim en weggery het,” het Pine gesê. Karen Pienaar, Louis se suster, het Vrydag aan Maroela Media gesê Louis moes noodgedwonge verlede Donderdag ŉ operasie ondergaan om drukking op twee plekke op sy brein te verlig. “Die prosedure het so twee ure lank geduur en was ŉ sukses. Sy toestand het begin verbeter en dokters het vandeesweek begin om geleidelik die medikasie wat hom onder verdowing gehou het te verminder. Hy het van Woensdag af begin wakker word,” het Karen gesê. Sy het gesê Louis is Donderdag van die ventilator afgehaal en hy haal nou self asem. “Hy kan nog nie goed praat nie, maar herken ons wel en dit lyk of hy verstaan as daar met hom gepraat word, want hy sal byvoorbeeld my pa se hand druk om te kommunikeer.” Dylan van der Walt (Foto: Verskaf) Karen het gesê Louis word nog in die waakeenheid gehou totdat hy sterk genoeg is om na ŉ gewone saal geskuif te word. Dit is nog te vroeg om vas te stel of hy enige permanente breinskade opgedoen het. “Vir nou is ons net baie dankbaar dat dit beter gaan. Hy is nou stabiel en buite gevaar. Die sorg en behandeling wat hy in die hospitaal ontvang is wonderlik, ons kon nie vir beter gevra het nie,” het sy gesê. Die Garsfontein-polisie ondersoek ŉ saak van aanranding met die doel om ernstig te beseer. Niemand is nog in verband met die voorval in hegtenis geneem nie. Dylan se prokureur, Jacques Diemieniet, het vroeër gesê sy kliënt het onderneem om sy samewerking vir die polisie te gee. Wayne van der Walt, Dylan se pa, het sy seun ná die voorval op Facebook verdedig. “Dylan was nog nooit betrokke by enige bakleiery in sy hele lewe nie en omdat hy vir die Bulle speel is dit tien keer erger. Wat julle lees is net die helfte van die storie. Dylan was saam [met] twee van sy maats, en die ander ou het vyf vriende en familie saam [met] hom gehad. Dylan het hom een keer geslaan en hy het geval,” het Wayne op Facebook geskryf. Wayne maak verskeie bewerings, soos dat “die 38-jarige man” glo besope was en na bewering probeer het om by ŉ 20-jarige meisie aan te lê. “Wat gebeur het, is hartseer. Ons is ŉ Christelike familie en net God kan oordeel, maar nou ja, dis net so hard vir my kind as wat dit vir enige iemand anders sal wees.” Shanil Mangaroo, woordvoerder van die Blou Bulle Maatskappy, het vroeër gesê die maatskappy gaan nie in dié stadium enige kommentaar oor die voorval lewer nie. “Aangesien daar wetlike aspekte betrokke is, wag ons eers vir die ondersoek om sy gang te gaan. Sodra daar meer inligting beskikbaar word, sal ons dit verder hanteer.”